༄༅།  ། དྲན་པ་གསོ་ཐབས་བཞུགས།  །  ༄༅།  ། ཨོཾ་སྭསྟི་སིདྡྷཾ།  གང་གི་བསོད་ནམས་ཡེ་ཤེས་ཚོགས་རྫོགས་པས༑ ༑ སྐྱོན་རྣམས་རྒྱུ་དང་བཅས་པ་རིང་སྤངས་ཤིང་།  ། ཡོན་ཏན་ཐམས་ཅད་ཡོངས་སུ་རྫོགས་གྱུར་པ།  ། འགྲོ་བའི་བླ་མའི་ཞབས་ལ་ཕྱག་འཚལ་ལོ།  ། གང་གི་དྲིན་གྱིས་ལྟ་བའི་འཆིང་བ་ཀུན།  ། རྣམ་པར་བཀྲོལ་ནས་བདེ་ཆེན་ལམ་སྟོན་ ཅིང་༑ ༑ སྲིད་དང་ཞི་བ་འཇིགས་པ་ཀུན་སྐྱོབ་པ།  ། འདྲེན་མཆོག་བླ་མའི་ཞབས་ལ་ཕྱག་འཚལ་ལོ།  ། རྒྱལ་བའི་གསུང་རབ་ལེགས་ཚོགས་རྒྱ་མཚོ་ལས།  ། ལེགས་པའི་མན་ངག་ནོར་བུ་རིན་ཆེན་ཚོགས།  ། བཤེས་གཉེན་མཆོག་གིས་བདག་ལ་ལེགས་གནང་བའི།  ། ཚུལ་འདི་རང་གིས་དྲན་བཞིན་བྲི་བར་བྱ།  ། སྲིད་པ་འདི་ནི་སྡུག་བསྔལ་རྒྱ་མཚོ་སྟེ།  ། ཉོན་མོངས་ཆུ་སྲིན་ཚོགས་ཀྱིས་རབ་ཏུ་གང་།  ། སྐྱེ་རྒ་ན་འཆིའི་རྦ་རླབས་རབ་ཏུ་འཁྲུགས།  ། འདི་ལ་ཐོག་མ་མེད་ཅིང་ཐ་མ་མེད།  ། མཐའ་དང་དབུས་མེད་ཟད་མེད་འཕེལ་བ་མེད།  ། དེ་འདྲའི་རྒྱ་མཚོར་ཐོག་མེད་དུས་ནས་འཁྱམས༑ ༑ ད་དུང་དུ་ཡང་དེ་རྒྱུན་མ་བཟློག་ན།  ། ཕྱི་མའི་མུར་ཐུག་མེད་པར་འཁྱམས་གྱུར་པས།  ། འདི་རྒྱུད་གཅད་པའི་ཕྱིར་ན་བརྩོན་པར་བྱ།  ། སྟོན་པ་སྲེད་པའི་འཆིངས་ལས་མ་གྲོལ་ཞིང་།  ། བསྟན་པ་སྲིད་པའི་རྒྱུ་དང་མི་འགལ་ལ།  །  བཤེས་གཉེན་འཇིག་རྟེན་ཕུན་ཚོགས་དོན་གཉེར་བ།  ། དེ་ལྟའི་རྗེས་ཞུགས་དེ་ལས་རབ་འདས་ཀྱང་།  ། དམུས་ལོང་གྲོགས་བྲལ་རྒྱ་མཚོར་འཇུག་དང་མཚུངས། །  སྟོན་པ་གང་ཞིག་སྐྱོན་བྲལ་ཡོན་ཏན་རྫོགས།  ། བསྟན་པ་བདག་ལྟའི་གཉེན་པོ་ཉིད་གྱུར་ལ།  ། བཤེས་གཉེན་ངེས་འབྱུང་ལམ་ལ་རབ་མཁས་པ།  ། དེ་དག་ལ་བརྟེན་སྲིད་ལས་བརྒལ་འདོད་གང་།  ། དེད་དཔོན་མཆོག་ལྡན་གྲུ་ཆེན་ནང་ཞུགས་ནས༑ ༑ རྒྱ་མཚོ་ལས་བརྒལ་རིན་ཆེན་གླིང་ཞུགས་ཏེ།  ། ཡིད་བཞིན་ནོར་བུས་བདག་གཞན་དོན་གྲུབ་མཚུངས།  ། ཅེས་པ་འདི་ནི་འཕགས་པས་སྨྲས་པའོ། །  ། །